REGULAMENTUL (CE) NR. 1135/2009 AL COMISIEI
din 25 noiembrie 2009
de impunere a unor condiții speciale de reglementare a importurilor de anumite produse originare sau expediate din China și de abrogare a Deciziei 2008/798/CE a Comisiei
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
întrucât:
(1)
Articolul 53 din Regulamentul (CE) nr. 178/2002 prevede posibilitatea adoptării de măsuri comunitare de urgență adecvate pentru produsele alimentare și hrana pentru animale importate dintr-o țară terță, în scopul de a proteja sănătatea publică, sănătatea animală sau mediul, în cazul în care riscul nu poate fi combătut în mod satisfăcător prin măsurile luate individual de către statele membre.
(2)
În septembrie 2008, s-a adus la cunoștința Comisiei că în China s-au detectat niveluri ridicate de melamină în laptele pentru sugari și în alte produse din lapte. Pentru a contracara riscul pentru sănătate care poate decurge din expunerea la un conținut ridicat de melamină în produsele pentru hrana animalelor și produsele alimentare, Decizia 2008/798/CE a Comisiei din 14 octombrie 2008 de impunere a unor condiții speciale de reglementare a importurilor de produse care conțin lapte sau produse din lapte originare sau expediate din China și de abrogare a Deciziei 2008/757/CE a Comisiei (2) prevede interzicerea importului în Comunitate de produse care conțin lapte sau de produse din lapte, de soia sau de produse pe bază de soia destinate alimentației speciale a sugarilor și a copiilor de vârstă mică și solicită statelor membre să realizeze controale sistematice ale tuturor loturilor de hrană pentru animale și de produse alimentare care conțin lapte, produse din lapte, soia sau produse pe bază de soia și bicarbonat de amoniu destinat produselor alimentare și hranei animalelor, originare sau expediate din China. În respectiva decizie, nivelul de 2,5 mg/kg a fost considerat ca fiind adecvat pentru a distinge între nivelul de bază și de neevitat al prezenței melaminei și nivelul inacceptabil de deteriorare.
(3)
Numărul de notificări transmise prin Sistemul de alertă rapidă pentru alimente și furaje (SARAF), astfel cum se prevede la articolul 2 alineatul (4) din Decizia 2008/798/CE, referitor la nivelurile inacceptabile de melamină din respectivele produse pentru hrana animalelor și produse alimentare din China a scăzut în mod semnificativ din ianuarie 2009, iar autoritățile chineze au oferit garanții în ceea ce privește controlul prezenței melaminei în astfel de produse exportate către Comunitate. Prin urmare, este oportun să se revizuiască măsurile stabilite în Decizia 2008/798/CE.
(4)
Luând în considerare faptul că produsele care conțin lapte sau produsele din lapte, soia sau produsele pe bază de soia care sunt destinate alimentației speciale a sugarilor și a copiilor de vârstă mică reprezintă principala și, în unele cazuri, singura sursă de hrană pentru sugari și copiii mici, este oportun să se mențină interzicerea importului în Comunitate al oricăror produse de acest tip originare din China. Statele membre ar trebui să se asigure că orice produse de acest tip găsite pe piață sunt distruse în cel mai scurt timp.
(5)
În același timp, nu mai sunt necesare controale sistematice ale tuturor loturilor de hrană pentru animale și de produse alimentare care conțin lapte, produse din lapte, soia sau produse pe bază de soia și bicarbonat de amoniu destinat produselor alimentare și hranei pentru animale, originare sau expediate din China, având în vedere scăderea semnificativă a notificărilor transmise prin SARAF; astfel, intensitatea controalelor fizice ar trebui redusă. Deoarece nivelul de 2,5 mg/kg continuă să fie adecvat pentru a distinge între nivelul de bază și de neevitat al prezenței melaminei și nivelul inacceptabil de deteriorare, produsele care conțin un nivel mai ridicat de melamină nu ar trebui să intre în lanțul alimentar, uman și animal și ar trebui eliminate în condiții de siguranță.
(6)
Prin urmare, Decizia 2008/798/CE ar trebui modificată în consecință. Cu toate acestea, luând în considerare natura dispozițiilor de modificare, este oportună înlocuirea respectivei decizii cu un regulament, care ar putea fi revizuit într-o etapă ulterioară pe baza rezultatelor controalelor efectuate de statele membre.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În sensul prezentului regulament, trimiterile la China trebuie înțelese ca trimiteri la Republica Populară Chineză.
Articolul 2
Interdicția importurilor
(1) Se interzice importul în Comunitate de produse care conțin lapte, produse din lapte, soia sau produse pe bază de soia destinate alimentației speciale a sugarilor și a copiilor de vârstă mică, originare sau expediate din Republica Populară Chineză, în sensul Directivei 2009/39/CE a Parlamentului European și a Consiliului din 6 mai 2009 privind produsele alimentare cu destinație nutrițională specială (3).
(2) Statele membre se asigură că orice produs de acest tip găsit pe piață este retras și distrus imediat.
Articolul 3
Notificarea prealabilă
Operatorii din sectorul hranei pentru animale și din sectorul alimentar sau reprezentanții lor notifică în prealabil punctului de control menționat la articolul 4 alineatul (3) data și ora estimative de sosire a tuturor loturilor originare sau expediate din China de bicarbonat de amoniu destinat produselor alimentare și hranei pentru animale și de hrană pentru animale și produse alimentare care conțin lapte, produse din lapte, soia sau produse pe bază de soia.
Articolul 4
Măsuri de control
(1) Autoritățile competente ale statelor membre întreprind verificări ale documentelor, identității, precum și controale fizice, inclusiv analize de laborator, asupra loturilor originare sau expediate din China, care urmează să fie importate în Comunitate, de bicarbonat de amoniu destinat produselor alimentare și hranei pentru animale și de hrană pentru animale și produse alimentare care conțin lapte, produse din lapte, soia sau produse pe bază de soia, altele decât cele menționate la articolul 2 alineatul (1).
Verificările identității și controalele fizice, inclusiv eșantionarea și analiza pentru a controla prezența melaminei, se efectuează asupra a aproximativ 20 % din astfel de loturi.
Statele membre pot întreprinde controale fizice aleatorii asupra altor produse alimentare și de hrană pentru animale cu un conținut ridicat de proteine, originare din China, care urmează să fie importate în Comunitate.
Controalele fizice menționate în prezentul alineat au ca scop, în mod special, stabilirea nivelului melaminei în produs, dacă aceasta este prezentă. Loturile se țin sub control oficial, până când rezultatele analizelor de laborator sunt disponibile.
(2) Orice produs la care se detectează un conținut de melamină mai mare de 2,5 mg/kg, ca urmare a controalelor efectuate în conformitate cu alineatul (1), nu intră în lanțul alimentar, uman și animal și este eliminat în condiții de siguranță.
(3) Controalele menționate la alineatul (1) se efectuează la puncte de control anume desemnate în acest sens de statele membre.
Statele membre pun lista punctelor de control la dispoziția publicului și o comunică Comisiei.
(4) Punerea în liberă circulație a loturilor este supusă prezentării de către operatorul din sectorul hranei pentru animale și din sectorul alimentar sau de către reprezentantul lor către autoritățile vamale a dovezii că s-au efectuat controalele oficiale menționate la alineatul (1) și că se înregistrează rezultate favorabile în urma controalelor fizice, acolo unde astfel de controale sunt necesare.
Articolul 5
Rapoarte
Statele membre prezintă Comisiei, o dată la trei luni, un raport conținând toate rezultatele analitice ale controalelor menționate la articolul 4 alineatul (1). Rapoartele respective se prezintă în prima lună după sfârșitul fiecărui trimestru.
Articolul 6
Costuri
Toate costurile care decurg din controalele oficiale menționate la articolul 4 alineatul (1), inclusiv eșantionarea, analiza, depozitarea și orice măsuri luate ca urmare a lipsei de conformitate, sunt suportate de către operatorul din sectorul hranei pentru animale și din sectorul alimentar.
Articolul 7
Abrogarea
Decizia 2008/798/CE se abrogă.
Trimiterile la decizia abrogată se interpretează ca trimiteri făcute la prezentul regulament.
Articolul 8
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data intrării în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 noiembrie 2009.